钦定古今图书集成/明伦汇编/官常典/第399卷 > 刘绘
## 钦定古今图书集成/明伦汇编/官常典/第399卷 > 刘绘

按《明外史》本传：“绘字子素，一字少质，光州人。祖进，太
仆少卿。绘长身修髯，磊落负奇气，好击剑，力挽六石
弓。举乡试第一，登嘉靖十四年进士，授行人，改户科
给事中。二十年，诏两京言官会荐边才，给事中邢如
默等荐毛伯温、刘天和等二十人，而故御史段汝砺、
副都御史翟瓒、参议王洙与焉。绘言：汝砺乃大学士”
翟銮姻戚，瓒、洙则夏言谕指，如默排群议而荐之者。
“相臣挟权以遏言官，言官惧势而咈公议，上下雷同，
非社稷福。乞罢銮、言，罪如默，为徇私植党者戒。”帝是
其言，出如𪐝于外。言适罢政，銮置不问。明年，寇大入
山西。绘上疏曰：“俺荅方彊，必为腹心患。议者谓宜守
不宜战。以故边将专自全，或拾残骑报首功。督巡诸
臣亦苐列士马，守要害，名曰清野，实则避锋，名曰守
险，实则自卫。请专任翟鹏，得便宜从事，驰发宣、大、山
西士马，合十七八万人，三路并举，有进无退。寇虽多，
可计日平也。”帝壮其言，令假鹏便宜，得戮都指挥以
下。然鹏竟不能出塞。顷之，劾山西巡抚刘臬结纳夏
言，且请罢吏部尚书许赞宣府巡抚楚书、臬书由是
去职。绘两劾言，言憾之，出为重庆知府。土官争地相
仇，檄谕之即定。上官交荐，而言再入政府，属言者论
罢之。居家二十年卒。子黄裳，兵部员外郎。倭陷朝鲜，
命赞画侍郎宋应昌军务。渡鸭绿江，扺平壤，大败贼
兵。贼遁，黄裳追逐，又连破之。录功，进郎中。